[Innocentius Episcopus servus servorum Dei, dilecto filio Abbati Novi-Monasterii Pictavis salutem et Apostolicam Benedictionem. Volentes statum dilecti filii Abbatis Cluniacensis, ob paternæ dilectionis affectum, quem ad totum ordinem, et specialiter ad personam ejus habemus, esse pacificum et tranquillum, nec in aliquo vacillare, discretioni tuæ per Apostolica scripta mandamus firmiter præcipiendo, quatenus eidem Abbati, cui reverentiam et obedientiam manualem promisisse dignosceris, hæc et omnia alia, quæ ipsius prædecessoribus, eorumque nunciis consueverunt hactenus exhiberi, contradictione, prohibitione, ac appellatione Prioris et Conventus Cluniacen. qui contra eum calcaneum erexisse dicuntur, nequaquam obstantibus, exhibeas sine difficultate qualibet humiliter et devotè: ita quod non puniri de contemptu, sed potius valeas de obedientia commendari, alioquin sententias, animadversiones, et pœnas, tam spirituales quàm temporales, quas idem Abbas tulerit in rebelles, ratas habebimus, et faciemus auctore Domino usque ad satisfactionem condignam inviolabiliter observari. Datum Lugduni X. Kalendas Novembris, Pontificatus nostri anno V. Habetur alia omnino similis Epistola ejusdem datæ ad Priorem et Conventum de Nongento, Cluniacen. Ordinis, Carnoten. Dioc. ad eumdem effectum. Habetur et alia omnino similis ejusdem datæ, ad Priorem et Monachos de sancto Sepulchro, Clun. Ordinis, Trecensis Diœcesis, ad eumdem effectum. Habetur et alia omnino similis de die Vigesima quarta ejusdem mensis et anni, ad Priorem et Conventum sancti Martini à Campis Parisien. ad eumdem effectum.]